11 shtatori u përkujtua edhe në Shqipëri - 2003-09-11
Presidenti Moisiu tha se Shqipëria do të marrë pjesë rregullisht në misione paqeruajtëse
Shqipëria dhe SHBA do të vazhdojnë më tej bashkëpunimin për të luftuar terrorizmin ndërkombëtar. Kështu deklaroi sot Presidenti i Shqipërisë, Alfred Moisiu, gjatë një ceremonie ushtarake pranë një reparti komando ku po zhvillohet një stërvitje e përbashkët shqiptaro-amerikane. Presidenti Moisiu, ministri i mbrojtjes, Pandeli Majko dhe ambasadori i SHBA në Tiranë, Xhejms Xhefri, zgjodhën mjediset e stërvitjes për të përkujtuar tragjedinë e 11 shtatorit dhe për të dëshmuar bashkëpunimin shqiptaro-amerikan kundër terrorizmit. Zoti Moisiu tha se edhe një kontigjent i dytë i ushtrisë shqiptare po përgatitet të shkojë në Irak. "Shqipëria do të vazhdojë të jetë e angazhuar dhe do të përfaqësohet dhe në misione të tjera paqeruajtëse, duke treguar vendosmëri dhe gadishmëri për të kontribuar në rritjen e sigurisë dhe të paqes në botë" - tha zoti Moisiu. Ndërsa ambasadori i SHBA në Tiranë, Xhejms Xhefri, tha para ushtarakëve të dy vendeve se 11 shtatori i sulmeve terroriste është një ditë e vecantë për të gjithë që na kujton se kjo është lufta më e rrezikshme që nga Lufta e dytë Botërore, ku kërcënohen paqa, stabiliteti dhe qytetërimi. "Asnjë vend nuk ka shfaqur një mbështetje më të madhe se Shqipëria ndaj SHBA" - tha amb.Xhefri, duke vlerësuar udhëheqjen e presidentit Moisiu dhe ministrit Majko. "Suksesi në luftën kundër terrorizmit varet nga forcimi i koalicioneve ndërkombëtare, njerëzve që duan paqen dhe që janë gati të luftojnë për ta ruajtur atë" - tha ambasadori amerikan, Xhefri. Stërvitja shqiptaro-amerikane "Albanian JCT" ka filluar në ditët e para të shtatorit me synimin për të shkëmbyer përvojë mes trupave speciale në veprime paqeruajtëse dhe antiterroriste. //rd//